钦定古今图书集成/明伦汇编/官常典/第532卷 > 董抟霄
## 钦定古今图书集成/明伦汇编/官常典/第532卷 > 董抟霄

按《元史》本传：“抟霄，字孟起，磁州人。由国子生辟陕西
行台掾。时天大旱，从侍御史郭贞谳狱华阴县，有李
谋儿累杀商贾于道，为贼十五年，至百馀事。事觉，狱
已具，贿赂有司，谓徒党未尽获，五年不决，人皆以为
愤。抟霄知之，以言于贞，即以尸诸市中，天乃大雨。授
四川肃政廉访司知事，除泾阳县尹，入为户部主事”，
陞员外郎，拜监察御史。又出佥辽东肃政廉访司事，
历江西行省左右司郎中，迁浙东宣慰副使。其历官
所至，往往理冤狱，革弊政，才誉益著称于时。至正十
一年，除济宁路总管。奉旨从江浙平章教化征进安
丰，兵至合肥定林站，遇贼，大破之。时朱皋、固始贼复
猖獗，军少不足以分讨，有《大山民砦》及芍陂屯田军，
抟霄皆奖劳而约束之，遂得障蔽朱皋。我军屯朱家
寺，贼至，追杀之。乃遣进士程明仲往谕贼中招徕者
千二百家，因悉知其虚实。夜缚浮桥于淝水，既渡，贼
始觉。贼众数万据磵南，我军渡者辄为其所败。抟霄
乃麾骑士别渡浅滩袭贼后，贼回东南向与骑士迎
敌。抟霄忽跃马渡磵，扬言于众曰：“贼已败，诸军皆渡，
一鼓而击之，贼大败。”亟追杀之，相藉以死者二十五
里，遂复安丰。十二年，有旨命抟霄攻濠州，又命移军
援江南。遂渡江，至湖州德清县，而徽、饶贼已陷杭州。
教化问抟霄计，抟霄曰：“贼皆野人，见杭州子女玉帛
非平日所有，必纵欲，不暇为备，宜急攻之。今欲退保
湖州，设使贼乘锐直趋京口，则江南不可为矣。”教化
犹豫未决，而诸将亦难其行。抟霄正色曰：“江浙相君
方面既陷于贼，今可取而不取，谁任其咎？”复拔剑顾
诸将曰：“诸君荷国厚恩，而临难苟免，今相君在是，敢
有慢令者斩！”计乃决。遂进兵杭城。贼迎敌至盐桥，抟
霄麾壮士突前，斩杀数级，而诸军相继夹击之，凡七
战，追杀至清河坊。贼奔接待寺，塞其门而焚之，贼皆
死，遂复杭州。已而馀杭、武康、德清次第以平，抟霄亦
受代去。徽、饶贼复自昱岭关寇于潜，行省乃假抟霄
为参知政事，俾复提兵讨之。抟霄曰：“必欲除残去暴，
所不敢辞，若假以重爵，则不敢受。”即日引兵至临安
新溪，是为入杭要路。既分兵守之，而始进兵至叫口
及虎槛，遇贼，皆大破之，追杀至于潜，遂复其县治。既
又克复昌化县及昱岭关，降贼将潘大𣽂二千人。贼
又有犯千秋关者，抟霄还军守于潜，而贼兵大至，焚
倚郭庐舍，抟霄按军不动，左右请出兵，抟霄曰：“未也。”
遣人执白旗登山望贼，约曰：“贼以我为怯，必少懈，伺
其有间，则”麾所执旗，又伏兵城外，皆授以火炮，复约
曰：“见旗动，炮即发。”已而旗动炮发，兵乃尽出，斩首数
千级，遂复千秋关。未几，贼复攻独松、百丈、幽岭三关。
抟霄乃先以兵守多溪，多溪，三关要路也。既又分为
三军，一出独松，一出百丈，一出幽岭，然后会兵𢭏贼
巢，遂乘胜复安吉，七战而克之。贼将以其徒来降者
数百人。既数日，贼复来窥独松，抟霄即以兵守苦岭
及黄沙岭。贼帅梅元来降，且言复有帅十一人欲降
者。即遣偏将余思忠至贼砦谕之，贼皆入暗室潜议，
思忠持火投入室内，拔剑语众曰：“元帅命我来活汝，
汝复何议？”已而火起，焚其砦，叱贼党散去，而引贼帅
来降。明日，进兵广德，克之。有蕲贼与饶池诸贼复犯
徽州。贼中有道士，能作十二里雾，抟霄以兵击之。已
而妖雾开豁，诸伏兵皆起，袭贼兵后。贼大溃乱，斩首
数万级，擒千馀人，获道士，焚其妖书而斩之，遂平徽
州。十四年除水军都万户。俄陞枢密院判官。从丞相
脱脱征高邮，分戍盐城。兴化贼巢在大纵、德胜两湖
间，凡十有二，悉剿平之。即其地筑芙蓉砦。贼入，辄迷
故道，尽杀之，自是不复敢犯。贼恃习水，渡淮，北据安
东州。抟霄招善水战者五百人，与贼战安东之大湖，
大败之，遂复安东。十六年，剿平北沙、庙湾、沙浦等砦。
寻进兵泗州，不利，贼乘胜东下，断我军粮道，乃回军
屯北沙，粮且绝，与贼死战凡七昼夜，贼败走，夺贼船
七十馀，乃得渡淮，保泗州。时方暑雨，湖水溢，诸营皆
避去，而抟霄独守孤城，贼环绕数十里攻之。抟霄坐
城上，遣偏将以骑士由四门突出贼后，约曰：“旗一麾
即还。”既而旗动，骑士还，步卒自城中出，夹击之，贼大
败。然贼砦犹阻西行之路，乃结阵而往，翊以奇兵，转战数十合，军始得至海宁。朝廷嘉其功，升同佥淮南
行枢密院事。抟霄建议于朝曰：“淮安为南北襟喉，江
淮要冲之地，其地一失，两淮皆未易复也，则救援淮
安，诚为急务。为今日计，莫若于黄河上下并濒淮海
之地，及南自沭阳，北抵沂、莒、赣榆诸州县，布连珠营，
每三十里设一总砦，就三十里中又设一小砦，使斥
堠烽燧相望，而巡逻往来，遇贼则并力野战，无事则
屯种而食，然后进有援，退有守，此善战者所以常为
不可胜，以待敌之可胜也。又海宁一境，不通舟楫，军
粮惟可陆运。而凡濒淮海之地，人民屡经盗贼，宜加
存抚，权令军人搬运。其陆运之方，每人行十步，三十
六人可行一里，三百六十人可行一十里，三千六百
人可行一百里。每人负米四斗，以夹布囊盛之，用印
封识，人不息肩，米不著地，排列成行，日行五百回，计
路二十八里，轻行一十四里，重行一十四里，日可运
米二百石。每运给米一升，可供二万人。此百里一日
运粮之术也。又江淮流移之民并安东、海宁、沭阳、赣
榆等州县俱废。其民壮者既为军，老弱无所依归者，
宜设置军民防御司，择军官材堪牧守者，使居其职，
而籍其民，以屯故地。”于是练兵积谷，且耕且战，内全
山东完固之邦，外御淮海出没之寇，而后恢复可图
也。十七年，毛贵陷益都、般阳等路，有旨命抟霄从知
枢密院事卜兰奚讨之，而济南又告急。抟霄乃提兵
援济南，贼众自南山来攻，济南，望之两山皆赤。抟霄
按兵城中，先以数十骑挑之。贼众悉来斗，骑兵少却，
至磵上，伏兵起，遂合战，城中兵又大出，大破之。而般
阳贼复约泰安之党逾南山来袭济南，抟霄列兵城
上，弗为动。贼夜攻南门，独以矢石御之。𥟖明，乃默开
东门，放兵出贼后。既旦，城上兵皆下，大开南门，合击
之，贼败走，复追杀之，贼众悉无遗者，于是济南始宁。
诏就陞淮南行枢密院副使，兼山东宣慰使都元帅，
仍赐上尊、金带、楮币、名马以劳之。有疾，共功者，谮于
总兵太尉纽的该，令抟霄依前诏，从卜兰谿同征益
都。抟霄即出济南城，属老且病，请以其弟昂霄代领
其众，朝廷从之，授昂霄淮南行枢密院判官。未几，有
旨命抟霄守河间之长芦。十八年，抟霄以兵北行，且
曰：“我去，济南必不可保。”既而济南果陷。抟霄方驻兵
兵南皮县之魏家庄，适有使者奉诏拜抟霄河南行
省右丞。甫拜命，毛贵兵已至，而营垒犹未完。诸将谓
抟霄曰：“贼至当如何？”抟霄曰：“我受命至此，当以死报
国耳。”因拔剑督兵以战。而贼众突至抟霄前，捽而问
曰：“汝为谁？”抟霄曰：“我董老爷也。”众刺杀之，无血，惟见
其有白气冲天。是日，昂霄亦死之。事闻，赠宣忠守正
保节功臣、荣禄大夫、河南行省平章政事、柱国，追封
魏国公，谥忠定。昂霄赠推诚孝节功臣、嘉议大夫、礼
部尚书、上轻车都尉，追封陇西郡侯，谥忠毅。抟霄早
以儒生起家，辄为能吏。会天下大乱，乃复以武功自
奋。其才略有大过人者，而“当时用之，不能尽其才，君
子惜之。”